b'\n_START_ARTICLE_\nLauri Helenius\n_START_PARAGRAPH_\nLauri Sakari Helenius (25. hein\xc3\xa4kuuta 1887 Rauma \xe2\x80\x93 7. joulukuuta 1959 Helsinki) oli suomalainen diplomi-insin\xc3\xb6\xc3\xb6ri ja Fiskarsin p\xc3\xa4\xc3\xa4johtaja._NEWLINE_Heleniuksen vanhemmat olivat kirkkoherra, rovasti Kaarle Helenius ja Hilma Evelina Bergroth. H\xc3\xa4n p\xc3\xa4\xc3\xa4si ylioppilaaksi Rauman yhteislyseosta vuonna 1905 ja valmistui diplomi-insin\xc3\xb6\xc3\xb6riksi Teknillisen korkeakoulun koneosastolta 1909 ja s\xc3\xa4hk\xc3\xb6osastolta 1910._NEWLINE_Helenius ty\xc3\xb6skenteli vuodesta 1911 alkaen kolme vuotta Sveitsiss\xc3\xa4 ja oli vuodesta 1914 Ludvig Nobelin dieselmoottoritehtaassa Pietarissa konstrukt\xc3\xb6\xc3\xb6rin\xc3\xa4. H\xc3\xa4n palasi Ven\xc3\xa4j\xc3\xa4lt\xc3\xa4 Suomeen 1915 ja oli Tampereella Oy Lokomo Ab:n teknillisen\xc3\xa4 johtajana 1916\xe2\x80\x931921.  Helenius oli Oy Lokomo Ab:n toimitusjohtaja 1922\xe2\x80\x931924, Tampereen Pellava- ja Rautateollisuus Oy:n konepajan johtaja 1925\xe2\x80\x931940, Suomen Teollisuusliiton toimitusjohtaja 1940\xe2\x80\x931942, puheenjohtaja 1948\xe2\x80\x931952 sek\xc3\xa4 Fiskarsin p\xc3\xa4\xc3\xa4johtaja 1943\xe2\x80\x931957. H\xc3\xa4n sai vuorineuvoksen arvon 1943 ja tekniikan kunniatohtorin arvon 1949. Heleniuksella oli suuri merkitys Suomen veturiteollisuuden kehittymiselle._NEWLINE_Lauri Helenius oli naimisissa vuodesta 1919 Astrid Alhon kanssa jonka is\xc3\xa4 oli Rauman opettajaseminaarin johtaja August Alho.'